CELEX: 32019D0768
Language: sk
Date: 2019-05-08 00:00:00
Title: Vykonávacie rozhodnutie Komisie (EÚ) 2019/768 z 8. mája 2019, ktorým sa mení článok 3 stanov Konzorcia pre európsku výskumnú infraštruktúru integrovanej štrukturálnej biológie (Instruct-ERIC) z dôvodu vystúpenia Spojeného kráľovstva z Únie [oznámené pod číslom C(2019) 3354] (Text s významom pre EHP)

15.5.2019   
               
               
                  SK
               
               
                  Úradný vestník Európskej únie
               
               
                  L 126/67
               
            
         VYKONÁVACIE ROZHODNUTIE KOMISIE (EÚ) 2019/768
         z 8. mája 2019,
         ktorým sa mení článok 3 stanov Konzorcia pre európsku výskumnú infraštruktúru integrovanej štrukturálnej biológie (Instruct-ERIC) z dôvodu vystúpenia Spojeného kráľovstva z Únie
         
            
               [oznámené pod číslom C(2019) 3354]
            
         
         (Iba anglické, české, dánske, francúzske, holandské, lotyšské, portugalské, slovenské, španielske a talianske znenie je autentické)
         (Text s významom pre EHP)
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Rady (ES) č. 723/2009 z 25. júna 2009 o právnom rámci Spoločenstva pre Konzorcium pre európsku výskumnú infraštruktúru (ERIC) (1), a najmä na článok 8,
         keďže:
         
                     (1)
                  
                  
                     Konzorcium pre európsku výskumnú infraštruktúru integrovanej štrukturálnej biológie (Instruct-ERIC) bolo zriadené vykonávacím rozhodnutím Komisie (EÚ) 2017/1213 (2). V súlade s článkom 3 svojich stanov má štatutárne sídlo v Spojenom kráľovstve.
                  
               
                     (2)
                  
                  
                     Spojené kráľovstvo oznámilo 29. marca 2017 svoj úmysel vystúpiť z Únie podľa článku 50 Zmluvy o Európskej únii. Dňa 11. apríla 2019 sa Európska rada rozhodla predĺžiť do 31. októbra 2019 lehotu stanovenú v článku 50 ods. 3 ZFEÚ, ktorú už predĺžila rozhodnutím Európskej rady (EÚ) 2019/476 (3). Rozhodnutie Európskej rady sa však prestane uplatňovať 31. mája 2019 v prípade, že Spojené kráľovstvo neuskutoční voľby do Európskeho parlamentu v súlade s uplatniteľným právom Únie a neratifikuje dohodu o vystúpení do 22. mája 2019. Ak Spojené kráľovstvo ratifikuje dohodu o vystúpení pred 31. októbrom 2019, k vystúpeniu dôjde v prvý deň mesiaca nasledujúceho po ukončení ratifikačných postupov.
                  
               
                     (3)
                  
                  
                     Po dátume vystúpenia a bez toho, aby boli dotknuté ustanovenia dohody o vystúpení, sa bude Spojené kráľovstvo považovať za tretiu krajinu v zmysle článku 2 písm. b) nariadenia (ES) č. 723/2009.
                  
               
                     (4)
                  
                  
                     V článku 8 nariadenia (ES) č. 723/2009 sa stanovuje, že štatutárne sídlo konzorcia ERIC sa nachádza na území jedného z členov, ktorý je členským štátom alebo pridruženou krajinou.
                  
               
                     (5)
                  
                  
                     Komisia dostala podľa článku 11 nariadenia (ES) č. 723/2009 návrh konzorcia Instruct-ERIC na zmenu článku 3 stanov s cieľom riešiť prípad, keď by sa Spojené kráľovstvo stalo treťou krajinou v zmysle nariadenia (ES) č. 723/2009.
                  
               
                     (6)
                  
                  
                     Opatrenia stanovené v tomto rozhodnutí sú v súlade so stanoviskom výboru zriadeného podľa článku 20 nariadenia (ES) č. 723/2009,
                  
               PRIJALA TOTO ROZHODNUTIE:
         
            Článok 1
            Článok 3 stanov konzorcia Instruct-ERIC uvedených v prílohe k vykonávaciemu rozhodnutiu (EÚ) 2017/1213 sa mení v súlade s prílohou k tomuto rozhodnutiu.
         
         
            Článok 2
            Toto rozhodnutie je určené Belgickému kráľovstvu, Českej republike, Dánskemu kráľovstvu, Francúzskej republike, Holandskému kráľovstvu, Izraelskému štátu, Lotyšskej republike, Portugalskej republike, Slovenskej republike, Spojenému kráľovstvu Veľkej Británie a Severného Írska, Španielskemu kráľovstvu a Talianskej republike.
         
         
            V Bruseli 8. mája 2019
            
               
                  Za Komisiu
               
               Carlos MOEDAS
               
                  člen Komisie
               
            
         
         
            (1)  Ú. v. EÚ L 206, 8.8.2009, s. 1.
         
            (2)  Vykonávacie rozhodnutie Komisie (EÚ) 2017/1213 zo 4. júla 2017 o zriadení Konzorcia pre európsku výskumnú infraštruktúru integrovanej štrukturálnej biológie (Instruct-ERIC) (Ú. v. EÚ L 173, 6.7.2017, s. 47).
         
            (3)  Rozhodnutie Európskej rady (EÚ) 2019/476 prijaté po dohode so Spojeným kráľovstvom z 22. marca 2019, ktorým sa predlžuje lehota podľa článku 50 ods. 3 Zmluvy o EÚ (Ú v EÚ L 80I, 22.3.2019, s. 1.).
      
      
         
            PRÍLOHA
            Článok 3 stanov Instruct-ERIC sa nahrádza takto:
            
               
                  „Článok 3
                  Konzorcium Instruct-ERIC má štatutárne sídlo v Oxforde v Spojenom kráľovstve. Ak by sa Spojené kráľovstvo stalo treťou krajinou v zmysle nariadenia (ES) č. 723/2009, štatutárne sídlo je vo Florencii v Taliansku.“